《西斋秋感二十首 其十八》
元代·方回

寒士足奇士，贵人多俗人。俗人尚自可，盗贼乘风尘。

子美客长安，悲歌惊鬼神。柄国者谁子，曲江近前嗔。

逆臣自此起，强藩由是振。乃至饿隶辈，貂冕垂长绅。

狼狈老拾遗，拾橡逃陇岷。我每读其诗，吞泪声酸辛。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。